# Dévényi Edit

(Bp., 1937. dec. 24.– ): táncosnő, balettpedagógus. Az ÁBI-ben 1957-ben szerzett balettművész diplomát, majd 1963-ban a balettmester szakot is elvégezte, s közben egy évadon át a moszkvai Nagy Színházban csiszolta tudását. Kiváló adottságú félkarakter-táncosnőként az Operaház magántáncosa volt 1957–1968 között. Közben számos külföldi társulatnál – párizsi Théatre des Champs Elysées, zürichi Operaház, salzburgi Városi Színház – is fellépett. 1969–1986 között Kanadában élt, ahol több nagy társ. és egyetemi tánctanszék vezető mestereként is dolgozott. A 90-es évek elején az újjáalakult Szegedi Balettnél balettmester. F.Sz. Nune (Anyiszimova: Gajane); Sári (Harangozó Gy.: Keszkenő); Mária (Zaharov: A bahcsiszeráji szökőkút); Mária hercegnő (Vojnonen: Diótörő); Florine (Petipa–Guszev: Csipkerózsika).