# Bán Zoltán; Beck

(Bp., 1916. ápr. 1.– ): színész, szerkesztő, rendezőasszisztens. Pályáját 1933-ban kezdte a soproni színházban Tolnai Andor társulatánál. Ezzel egy időben a Soproni Hírlap és a Soproni Notesz szerk.-je, 1935–36-ban az Újság munkatársa. A harmincas évek végétől munkaszolgálatos. A háború után különböző szakszervezeti lapoknál szerk. 1953 óta a szórakoztató műfajok mindenese. Dolgozott az Országos Filharmóniánál, a Vidám Színpadon, a József Attila Színháznál, a filmgyárban, a Magyar Televízióban és a Magyar Rádiónál. Számos nagyszabású rendezvény szervezője. 1976 óta nyugdíjas, de azóta is folyamatosan dolgozik. A Rádió Kabaré állandó munkatársa, szervezője. Igazi színházi ember, aki minden minőségben alázattal szolgálja a produkciót. Jellegzetes figurája, kifejező mimikája miatt szívesen foglalkoztatják epizódszerepekben. F.Sz. Szakács (Zágon I.: Hyppolit a lakáj); Lala (Urbán E.: A nagy baklövés).