# Áldásy Antal

(Buda, 1838. ápr. 29.–Pest, 1869. jún. 19.): Budaváros rendőrkapitánya. 1861-től, mikor a Népszínház terve megszületett, annak első támogatói között volt. 1861. jún. 1-jén elnöke lett „a Népszínház alapítását segélyező bizottmány”-nak, s jún. 12-én ő tette meg az első kapavágást az épülő színház helyén. Mint bizottmányi elnök többször megpróbálta Molnár György anyagi kudarcait enyhíteni. Mivel nem tudott eljárni a népszínházi színészekkel szemben a cenzúra megsértéseinek ügyében, 1861. okt.-ben távoznia kellett a rendőrkapitányi posztjáról. Haláláig a Népszínházi Bizottmány tagja maradt. Felesége Ehrmann Róza színésznő volt.